I fire nordjyske kommuner er mere end hvert femte skoleelev i første klasse tilknyttet en friskole eller en privatskole. Det viser en ny analyse, Arbejderbevægelsens Erhvervsråd har lavet. Morsø Kommune er den nordjyske kommune, hvor forældre oftest vælger en fri- eller privatskole. I 2020 gik 34,7 procent af eleverne i første klasse på en fri- eller privatskole. På Mors var andelen af elever på fri- og privatskoler nærmest det samme i 2020 som i 2007, der er det år, Arbejderbevægelsens Erhvervsråd sammenligner de nyeste tal med. I andre nordjyske kommuner er søgningen mod fri- og privatskoler dog øget markant. - Mange steder går virkelig mange børn i dag på fri- eller privatskole. En del af forklaringen er, at der er lukket mange folkeskoler siden 2007, og ofte er der så opstået en fri- eller privatskole i samme lokalområde, siger Mie Dalskov Pihl, chefanalytiker og projektchef i Arbejderbevægelsens Erhvervsråd. Markant stigning i flere kommuner I Thisted Kommune går 24,5 procent af eleverne i første klasse nu på en fri- eller privatskole mod 9,4 procent i 2007, mens der i Hjørring Kommune er sket en stigning i antallet af fri- og privatskoleelever fra 6,5 procent i 2007 til 22,8 procent i 2020. Ifølge Arbejderbevægelsens Erhvervsråd kan udviklingen være problematisk. - Vi ved, at det i høj grad er børn fra ressourcestærke hjem, der går på fri- og privatskolerne. Så med forskydningen fra folkeskolen til privatskolen er vi godt i gang med at grave en kløft mellem top og bund. Vi skaber et A-hold bestående af elitens børn og et B-hold med børn fra mindre ressourcestærke hjem, siger Mie Dalskov Pihl.

Referat:
En analyse fra Arbejderbevægelsens Erhvervsråd viser, at markant flere børn går på en friskole eller en privatskole, end det tidligere var tilfældet.